Δήμος Ν.Σμύρνης

ΓΙΟΡΤΗ ΥΙΟΘΕΣΙΑΣ ΑΔΕΣΠΟΤΩΝ
2024-06-16 11:00 - 15:00 (Europe/Athens)
Μια μοναδική γιορτή για να αποκτήσει το κάθε αδέσποτο το παντοτινό του σπίτι διοργανώνουν το Γραφείο Αστικής Πανίδας του Δήμου Νέας Σμύρνης και ο Φιλοζωικός Σύλλογος Αιγιαλείας σε συνεργασία με την Ελληνική Ολυμπιακή Ένωση και τον ΠΣΑΤ.
Η γιορτή θα πραγματοποιηθεί στο Άλσος της Νέας Σμύρνης, την Κυριακή 16 Ιουνίου από τις 11:00 έως τις 15:00.
Η εκδήλωση υποστηρίζεται από τον Δήμο Νέας Σμύρνης, τον Δήμο Αιγιαλείας και την Πανελλαδική Φιλοζωική Περιβαλλοντική Ομοσπονδία.

ΠΑΡΟΥΣΙΑΣΗ ΒΙΒΛΙΙΟΥ ΣΤΗ ΔΗΜΟΤΙΚΗ ΒΙΒΛΙΟΘΗΚΗ
2024-06-15 19:00 - 21:00
Το νέο βιβλίο του Δημοσθένη Παπαμάρκου “Μεταποίηση” (Εκδόσεις Πατάκη) παρουσιάζεται το Σάββατο 15 Ιουνίου, ώρα 19:00, στον δροσερό κήπο της Δημοτικής Βιβλιοθήκης (Αϊδινίου 28).
Για το βιβλίο θα μιλήσει ο ίδιος ο συγγραφέας, ο οποίος στη συνέχεια θα συνομιλήσει με το κοινό.
Προλογίζει η Πηνελόπη Δεληγιάννη.

ΠΑΡΟΥΣΙΑΣΗ ΒΙΒΛΙΟΥ ΜΕΤΑ ΜΟΥΣΙΚΗΣ ΣΤΗΝ ΔΗΜΟΤΙΚΗ ΒΙΒΛΙΟΘΗΚΗ
2024-06-14 19:00 - 21:00
Σε μια… ανατρεπτική παρουσίαση βιβλίου προσκαλούν τους δημότες η Δημοτική Βιβλιοθήκη Νέας Σμύρνης και οι εκδόσεις Ίκαρος.
Πρόκειται για το νέο βιβλίο του Αχιλλέα ΙΙΙ με τίτλο “Τέλος Πάντων” που θα παρουσιαστεί την Παρασκευή 14 Ιουνίου, ώρα 19:00 στους φιλόξενους κήπους της Δημοτικής Βιβλιοθήκης.
Επιχειρώντας να αποκηρύξουν εμπράκτως τα περισσότερα από τα κλισέ που συναντώνται συνήθως στις παρουσιάσεις βιβλίων και να αποδείξουν ότι η λογοτεχνία είναι εξίσου σοβαρό παιχνίδι με την ίδια τη ζωή, ο βραβευμένος συγγραφέας, ο κιθαρίστας Θέμης Βασιλείου και ο ντράμερ Ηλίας Λιβιεράτος, συστήνουν στο κοινό την Μπάντα του Τέλους και παρουσιάζουν μια ανατρεπτική και γεμάτη χιούμορ παράσταση διάρκειας μισής ώρας, με μερικούς από τους τρόπους με τους οποίους θα μπορούσε να καταστραφεί ο κόσμος.
Το βιβλίο θα προλογίσει η Γραμματέας του Δημοτικού Συμβουλίου Ράνια Οικονόμου.

ΤΕΛΙΚΟΙ ΤΟΥΡΝΟΥΑ ΤΕΝΙΣ
2024-06-12 20:00 - 22:00
Πραγματοποιούνται αύριο Τετάρτη 12 Ιουνίου οι τελικοί του Τουρνουά Τένις του αντίστοιχου Τμήματος του Δήμου Νέας Σμύρνης.
Οι τελικοί θα πραγματοποιηθούν στο Γήπεδο Τένις Αρτάκης (δίπλα από το Δημοτικό Κολυμβητήριο) και συμμετέχουν άνδρες και γυναίκες από όλες τις κατηγορίες.
Ώρα έναρξης 20:00

ΔΗΜΟΤΙΚΗ ΒΙΒΛΙΟΘΗΚΗ: Η ΠΙΟ ΓΛΥΚΙΑ ΕΚΔΗΛΩΣΗ ΤΟΥ ΚΑΛΟΚΑΙΡΙΟΥ
2024-06-10 19:00 - 21:00
Η ιστορία των γλυκών του κουταλιού από την αρχαιότητα μέχρι τις μέρες μας παρουσιάζεται την Δευτέρα 10 Ιουνίου, ώρα 19:00, στον κήπο της Δημοτικής Βιβλιοθήκης Νέας Σμύρνης (Αϊδινίου 28).
Την πιο… γλυκιά εκδήλωση του καλοκαιριού συνδιοργανώνουν ο Δήμος Νέας Σμύρνης και η Παναθηναϊκή Οργάνωση Γυναικών Νέας Σμύρνης.
Ομιλήτρια θα είναι η Κλαυδία Μάμαλη, ενώ χαιρετισμό θα απευθύνει ο Δημοτικός Σύμβουλος Λάζαρος Κικίδης.

ΕΚΔΗΛΩΣΗ ΓΙΑ ΤΑ ΠΑΙΔΙΑ ΓΙΑ ΤΗΝ ΠΑΓΚΟΣΜΙΑ ΗΜΕΡΑ ΠΕΡΙΒΑΛΛΟΝΤΟΣ
2024-06-05 18:00 - 20:00
Διαδραστική εκδήλωση για παιδιά με αφορμή την Παγκόσμια Ημέρα Περιβάλλοντος διοργανώνουν η Δημοτική Βιβλιοθήκη Νέας Σμύρνης και οι εκδόσεις ΜΕΤΑΙΧΜΙΟ την Τετάρτη 5 Ιουνίου 2024, στις 18:00 και στις 19:00 στον χώρο της Δημοτικής Βιβλιοθήκης (Αϊδινίου 28).

Η εκδήλωση έχει ως βασικό άξονα τα βιβλία της Ελένης Ανδρεάδη από τη βραβευμένη σειρά «Πράκτορες του Πλανήτη». Τα παιδιά, από 8 ετών και άνω, καλούνται να αναλάβουν μια άκρως απόρρητη αποστολή για να σώσουν τον πλανήτη από τους κινδύνους που τον απειλούν και εξιχνιάζουν μυστηριώδεις υποθέσεις όπου τα πάντα μπορεί να συμβούν.

Σχεδιασμός και εμψύχωση: Πράκτορες του Πλανήτη

Είσοδος ελεύθερη με δηλώσεις συμμετοχής στο 213 2025961 (Δευτέρα έως Παρασκευή, 09:00-14:00)

ΓΙΟΡΤΗ ΚΟΛΥΜΒΗΣΗΣ ΑΠΟ ΤΟΝ ΜΙΛΩΝΑ
2024-06-02 09:00 - 12:00
Την ετήσια καλοκαιρινή του γιορτή για τα παιδιά του Κολυμβητικού Τμήματος διοργανώνει ο Μίλωνας την Κυριακή 2 Ιουνίου, στο Κλειστό Δημοτικό Κολυμβητήριο Νέας Σμύρνης!Η γιορτή θα ξεκινήσει στις 09:00, με ώρα προσέλευσης 08:15, ενώ η γιορτή για τα παιδάκια στη μικρή πισίνα θα ξεκινήσει στις 10:30.Ο Μίλωνας καλεί τους φίλους του και υπόσχεται πολλές εκπλήξεις!

ΓΙΟΡΤΑΖΕΙ ΤΟ ΚΟΛΥΜΒΗΤΙΚΟ ΤΜΗΜΑ ΤΟΥ ΠΑΝΙΩΝΙΟΥ
2024-06-01 17:00 - 19:00
Γιορτή επιδείξεων για να τιμήσει τους αθλητές και τα στελέχη του διοργανώνει το Τμήμα Κολύμβησης του Πανιώνιου το Σάββατο, 1η Ιουνίου στις 17.00 στο Δημοτικό Κολυμβητήριο Νέας Σμύρνης (Αρτάκης).

Ο μεγαλύτερος και ο πιο ιστορικός πολυαθλητικός Σύλλογος της χώρας παρουσιάζει την πρόοδο και τις επιτυχίες των αθλητών/τριών και αναγνωρίζει την προσπάθεια όλων των στελεχών του Τμήματος και του Συλλόγου που συμβάλλουν καθημερινά στην καλλιέργεια και εκγύμναση των νέων.

ΜΟΥΣΙΚΗ ΒΡΑΔΙΑ ΣΤΗ ΔΗΜΟΤΙΚΗ ΒΙΒΛΙΟΘΗΚΗ
2024-05-31 19:00 - 21:00
Η βιογραφία της μεγάλης αρχοντορεμπέτισσας Μαρίκας Νίνου «σαν άστρο εβασίλεψα», εκδ. Ελληνοεκδοτική, παρουσιάζεται αύριο Παρασκευή 31/05 στις 19:00 στον κήπο της Δημοτικής Βιβλιοθήκης Νέας Σμύρνης.
Οι δύο συγγραφείς, η Κατερίνα Τσιρίδου και ο Τάσος Κακλαμάνης θα διαβάσουν αποσπάσματα του βιβλίου και θα ακολουθήσει μουσική παρουσίαση την οποία θα προλογίσει ο φιλόλογος και συγγραφέας Δημήτρης Αλεξάνδρου.
Τραγούδια της Μαρίκας Νίνου θα ερμηνεύσει η Κατερίνα Τσιρίδου.
Ο Τάσος Κακλαμάνης και ο Νίκος Πρωτόπαπας θα συνοδεύουν την βραδιά με μπουζούκι και κιθάρα.

ΠΑΡΟΥΣΙΑΣΗ ΒΙΒΛΙΟΥ ΣΤΟ ΓΑΛΑΞΙΑ
2024-05-30 19:00 - 21:00 | Γαλαξίας – Δημοτικός Πολυχώρος Πολιτισμού Νέας Σμύρνης, 2ας Μαΐου 16, Νέα Σμύρνη, 171 21, Greece
Το βιβλίο του Δημήτρη Μάντζαρου «ΕΑΜ Λέσβου – Ηττημένοι Νικητές» παρουσιάζεται την Πέμπτη 30 Μαΐου, ώρα 19:00 στο Δημοτικό Πολυχώρο «Γαλαξίας».
Για το βιβλίο θα μιλήσουν ο Νίκος Βαφέας, καθηγητής Ιστορικής και Πολιτικής Κοινωνιολογίας στο Τμήμα Πολιτικής Επιστήμης του Πανεπιστημίου Κρήτης και ο Νίκος Θεοτοκάς, ομότιμος καθηγητής στο Τμήμα Πολιτικής Επιστήμης και Ιστορίας στο Πάντειο Πανεπιστήμιο.
Την εκδήλωση θα συντονίσει ο συγγραφέας Σωκράτης Μαντζουράνης

Κοινωνική Ανθεκτικότητα των Πόλεων: Ο Ρόλος του Κοινωνικού Κεφαλαίου και των Κοινωνικών Δικτύων
2024-05-29 17:00 - 19:00 | Γαλαξίας – Δημοτικός Πολυχώρος Πολιτισμού Νέας Σμύρνης, 2ας Μαΐου 16, Νέα Σμύρνη, 171 21, Greece
Συνεχίζονται οι διαλέξεις του Σύγχρονου Λαϊκού Πανεπιστήμιου (ΣΥ.ΛΑ.Π.) του Δήμου Νέας Σμύρνης στο πλαίσιο του Εαρινού εξαμήνου.
Η επόμενη διάλεξη με τίτλο “Κοινωνική Ανθεκτικότητα των Πόλεων: Ο Ρόλος του Κοινωνικού Κεφαλαίου και των Κοινωνικών Δικτύων” θα πραγματοποιηθεί την Τετάρτη 29 Μάϊου, ώρα 17:00-19:00 στον Δημοτικό Πολυχώρο “Γαλαξίας”.
Εισηγήτρια θα είναι η Παναγιώτα Καραμέρου, Δρ. Χαροκόπειου Πανεπιστημίου Αθηνών

ΕΚΔΗΛΩΣΗ ΓΙΑ ΤΗΝ ΜΑΧΗ ΤΗΣ ΚΡΗΤΗΣ
2024-05-25 20:30 - 22:30
Τα 83 χρόνια από την Μάχη της Κρήτης τιμά η Ένωση Κρητών Νέας Σμύρνης το Σάββατο 25 Μαΐου, στις 20:30 στο Άλσος.

Η εκδήλωση τιμής και μνήμης θα ξεκινήσει με την τήρηση ενός λεπτού σιγής για τα θύματα, και θα ακολουθήσει παρέλαση μαθητών με κρητικές παραδοσιακές φορεσιές.

Χαιρετισμούς θα απευθύνουν ο πρόεδρος της Ένωσης Τάκης Πρασσάκης και ο Δήμαρχος Νέας Σμύρνης Γιώργος Κουτελάκης. Κύριος ομιλητής θα είναι ο στρατηγός εν αποστρατεία Αντώνης Μυτιληνάκης, Πρόεδρος της Κρητικής Εστίας.

Στην εκδήλωση θα συμμετέχουν όλα τα χορευτικά τμήματα της Ένωσης Κρητών (παιδικά, εφηβικά, ενηλίκων). Ενδιάμεσα θ’ ακουστούν ριζίτικα τραγούδια από την ομάδα «Αίγαγρος» και το Τραγούδι «Ξαστεριά» από το Τμήμα Παραδοσιακών Μουσικών Οργάνων της Ένωσης

ΕΚΔΗΛΩΣΗ ΜΝΗΜΗΣ ΓΙΑ ΤΗΝ ΓΕΝΟΚΤΟΝΙΑ ΤΩΝ ΠΟΝΤΙΩΝ
2024-05-25 19:00 - 21:00
Εκδήλωση τιμής με τίτλο «Η φλόγα της μνήμης» διοργανώνει η Ένωση Ποντίων Νέας Σμύρνης – Αγ. Δημητρίου – Π. Φαλήρου «Η Μαύρη Θάλασσα», με αφορμή την επέτειο για την Γενοκτονία των Ποντίων. Η εκδήλωση θα πραγματοποιηθεί το Σάββατο 25 Μαΐου, ώρα 19:00 στην Πλατεία Γενοκτονίας (Αμισού & Αίνου, Άνω Νέα Σμύρνη).
Στις 18:30 . θα ξεκινήσουν δρομείς, μέλη και φίλοι της Ένωσης, ενδεδυμένοι με τις φανέλες των ομάδων του Πόντου, από το Μικρασιατικό Μνημείο, μπροστά από την Εστία Νέας Σμύρνης, διασχίζοντας και την πλατεία, για να μεταφέρουν συμβολικά στο Μνημείο της Γενοκτονίας τη φλόγα της μνήμης.
Στεφάνι στο Μνημείο θα καταθέσει ο Δημαρχος Νέας Σμύρνης Γιώργος Κουτελάκης.
Η εκδήλωση θα ξεκινήσει με επιμνημόσυνη δέηση από τον Σεβασμιώτατο Μητροπολίτη Ν.Σμύρνης κ.κ. Συμεών. Θα ακολουθήσει ομιλία από την Πρόεδρο Ράνια Χρυσοχοΐδου και η εκδήλωση θα ολοκληρωθεί με καλλιτεχνικό αφιέρωμα με τη συμμετοχή των μουσικών Γιάννη Καζαντζίδη, Φίλιππου Πουρπουτίδη, Φώτη Κοζυράκη, τη Χορωδία και τη Χορευτική ομάδα της Ένωσης.

ΜΑΘΗΜΑ PILATES ΣΤΟ ΑΛΣΟΣ ΝΕΑΣ ΣΜΥΡΝΗΣ
2024-05-25 11:00 - 13:00

ΠΑΡΟΥΣΙΑΣΗ ΒΙΒΛΙΟΥ ΣΤΗ ΔΗΜΟΤΙΚΗ ΒΙΒΛΙΟΘΗΚΗ
2024-05-24 19:00 - 21:00
Στους φιλόξενους κήπους της Δημοτικής Βιβλιοθήκης Νέας Σμύρνης (Αϊδινίου 28) θα πραγματοποιηθεί η παρουσίαση του βιβλίου του Χαράλαμπου Γιαννακόπουλου.
Πρόκειται για το βιβλίο “Ο θάνατος πλένει το πρόσωπό του στα νερά που κυλάνε από το σώμα σου” (εκδόσεις ΠΟΛΙΣ)
Η παρουσίαση θα γίνει την Παρασκευή 24 Μάϊου, ώρα 19:00

Παραδοσιακοί χοροί στο Άλσος
2024-05-19 19:30 - 21:30

17ος ΓΥΡΟΣ Ν.ΣΜΥΡΝΗΣ (7,5KM)
2024-05-19 09:00 - 13:00
Η Διεύθυνση Αθλητισμού του Δήμου Νέας Σμύρνης σε συνεργασία με τον Σύλλογο Αθλουμένων Φίλων Άλσους Νέας Σμύρνης (Σ.Α.Φ.Α.Ν.Σ.), διοργανώνουν αγώνα δρόμου απόστασης 7500 μέτρων με την επωνυμία «17ος ΓΥΡΟΣ ΝΕΑΣ ΣΜΥΡΝΗΣ».
Ο αγώνας θα διεξαχθεί την Κυριακή 19 Μαΐου 2024.
Αφετηρία & Τερματισμός: ΚΕΝΤΡΙΚΗ ΠΛΑΤΕΙΑ ΝΕΑΣ ΣΜΥΡΝΗΣ
Ώρα εκκίνησης 09:30 π.μ.

Για τη αποφυγή συνωστισμού και καθυστερήσεων η διάθεση των νούμερων συμμετοχής στους αθλητές θα πραγματοποιηθούν ως επί το πλείστον την παραμονή του αγώνα, δηλαδή το Σάββατο 18 Μαΐου από τις 12:00 έως τις 20:00 στα γραφεία του ΣΑΦΑΝΣ στο Άλσος Νέας Σμύρνης .
Νούμερα συμμετοχής θα δοθούν και την ημέρα του αγώνα, δηλαδή την Κυριακή 19 Μαΐου από τις 08:00 έως και 30 λεπτά πριν την έναρξη που είναι στις 09:30

πρωτομαγιάτικες εκδηλώσεις
2024-05-18 19:30 - 21:30

Διαχείριση άγχους σχολικών εξετάσεων
2024-05-16 18:00 - 20:00 | Γαλαξίας – Δημοτικός Πολυχώρος Πολιτισμού Νέας Σμύρνης, 2ας Μαΐου 16, Νέα Σμύρνη, 171 21, Greece
«ΑΚΑΔΗΜΙΑ ΓΟΝΕΩΝ»
ΔΗΜΟΥ ΝΕΑΣ ΣΜΥΡΝΗΣ
«Από το Α έως το Ω: μία Ακαδημία για Γονείς»
Ακαδημαϊκό έτος 2023 – 2024 (7ο έτος)

5η Συνάντηση
Πέμπτη 16 Μαΐου 2024

«ΓΑΛΑΞΙΑΣ» ΚΕΝΤΡΙΚΗ ΠΛΑΤΕΙΑ, ώρα 18:15
«Διαχείριση άγχους σχολικών εξετάσεων»
Βάσια Μπούμπα
Ψυχολόγος, MSc, ΠΜΣ
«Στρατηγικές Αναπτυξιακής και Εφηβικής Υγείας»
Υποψ. Διδάκτωρ Ιατρικής Σχολής Ε.Κ.Π.Α
Επιστ. Συνεργάτις Μονάδας Εφηβικής Υγείας (Μ.Ε.Υ.),
Β΄ Παιδιατρική Κλινική Ε.Κ.Π.Α., Νοσοκομείο
Παίδων “Π. & Α. Κυριακού”
Αριστείδης Λορέντζος
Ψυχολόγος – Σύμβουλος Σταδιοδρομίας (Μ. Sc.)

ΣΥΝΔΕΣΜΟΣ ΕΓΓΡΑΦΩΝ
https://forms.gle/Wd8CVZy5JpWeU6hE7

Πληροφορίες: Γραφείο Παιδείας του Δήμου Νέας Σμύρνης κ. Πρώια (τηλ: 213 2025726-840) και στην ιστοσελίδα
του Δήμου Ν. Σμύρνης www.neasmyrni.gr (Εκπαίδευση – Δια Βίου Μάθηση – Ακαδημία Γονέων).
E-mail ΑΚΑΔΗΜΙΑΣ ΓΟΝΕΩΝ Δήμου Νέας Σμύρνης: ns.akadimiagoneon@gmail.com

ΤΟ ΘΕΑΤΡΙΚΟ «ΣΜΥΡΝΗ… ΜΑΝΙΤΣΑ ΜΟΥ» ΣΤΟΝ ΓΑΛΑΞΙΑ
2024-05-13 20:00 - 22:00 | Γαλαξίας – Δημοτικός Πολυχώρος Πολιτισμού Νέας Σμύρνης, 2ας Μαΐου 16, Νέα Σμύρνη, 171 21, Greece
Η θεατρική παράσταση «Σμύρνη… μανίτσα μου» παρουσιάζεται την Δευτέρα 13 Μαΐου, ώρα 20:00, στον Δημοτικό Πολυχώρο «Γαλαξίας»
Το έργο βασίζεται στο βιβλίο που έγραψε η Μάνια Παπαδημητρίου, με “πρώτη ύλη” τα ημερολόγια του υπολοχαγού Γεράσιμου Γεννατά .
Στην αφήγηση και στο πιάνο θα είναι η συγγραφέας η οποία και σκηνοθετεί την παράσταση.

ΠΑΡΟΥΣΙΑΣΗ ΒΙΒΛΙΟΥ ΣΤΗ ΔΗΜΟΤΙΚΗ ΒΙΒΛΙΟΘΗΚΗ
2024-05-13 19:00 - 21:00 | Δημοτική Βιβλιοθήκη, Νικομηδείας 7, Αθήνα, Νέα Σμύρνη, 17121, Ελλάδα
Το βιβλίο του Π. Αραπίνη “Το Δουργούτι των προσφύγων – Η πόλη των Παρτιζάνων” (εκδόσεις “ΙΔΙΟΜΟΡΦή”) παρουσιάζεται την Δευτέρα 13 Μαϊου, ώρα 19:00 στην αυλή της Δημοτικής Βιβλιοθήκης Νέας Σμύρνης (Αϊδινίου 28).
Για το βιβλίο θα μιλήσουν ο Ιστορικός, Ομότιμος Καθηγητής του Πανεπιστημίου Αθηνών Αντώνης Λιάκος και η Διδάκτωρ Ιστορίας και Διδακτικής της Ιστορίας Ζέτα Παπανδρέου.

ΤΟ ΥΠΕΡΟΧΟ ΜΟΥΣΙΚΟ ΣΧΟΛΕΙΟ ΑΛΙΜΟΥ ΣΤΗ ΠΛΑΤΕΙΑ ΣΤΙΣ 8ΜΜ
2024-05-12 20:00 - 22:00

ΟΙ LOCOMONDO ΑΝΟΙΓΟΥΝ ΤΙΣ ΠΡΩΤΟΜΑΓΙΑΤΙΚΕΣ ΕΚΔΗΛΩΣΕΙΣ ΣΤΗ ΝΕΑ ΣΜΥΡΝΗ
2024-05-11 21:00 - 22:00
Με μια μεγάλη συναυλία των Locomondo στην Κεντρική Πλατεία, το Σάββατο 11 Μαΐου, ανοίγουν οι Πρωτομαγιάτικες εκδηλώσεις του Δήμου Νέας Σμύρνης. Η πόλη γιορτάζει τον πιο όμορφο μήνα του χρόνου καλώντας όλους τους δημότες και τους επισκέπτες, μικρούς και μεγάλους σ’ ένα ξέφρενο πάρτυ.
Οι Locomondo, γιορτάζουν τα 21 χρόνια παρουσίας τους στην μουσική σκηνή και θα το… τερματίσουν μ’ ένα απολαυστικό live γεμάτο reggae, ska και latin ρυθμούς.
Την επόμενη ημέρα, Κυριακή 12 Μαΐου θα ακολουθήσει το Ανοιξιάτικο Φεστιβάλ της Πλατείας με το Μουσικό Σχολείο Αλίμου με ροκ μουσική, βυζαντινά, παραδοσιακά και λαϊκά τραγούδια αλλά και έθνικ μουσική.
Το Σάββατο 18 και την Κυριακή 19 Μαΐου το Αλσος θα πλημμυρίσει από παραδοσιακή μουσική και χορούς από τους Πολιτιστικούς Συλλόγους της πόλης.
Όλες οι εκδηλώσεις έχουν ελεύθερη είσοδο.
Σας περιμένουμε όλους!

ΕΚΔΗΛΩΣΗ ΕΝΗΜΕΡΩΣΗΣ ΓΙΑ ΚΛΙΜΑΤΙΚΑ ΟΥΔΕΤΕΡΕΣ & ΑΝΘΕΚΤΙΚΕΣ ΠΟΛΕΙΣ
2024-04-29 18:30 - 21:00 | Γαλαξίας – Δημοτικός Πολυχώρος Πολιτισμού Νέας Σμύρνης, 2ας Μαΐου 16, Νέα Σμύρνη, 171 21, Greece
Ο Δήμος Νέας Σμύρνης διοργανώνει εκδήλωση ενημέρωσης και ανταλλαγής απόψεων για τις επιπτώσεις της κλιματικής αλλαγής στις πόλεις μας και τις δράσεις που απαιτούνται για την πράσινη μετάβαση, με οδηγό την κυκλική οικονομία. Η εκδήλωση θα πραγματοποιηθεί τη Δευτέρα, 29 Απριλίου 2024 και ώρα 18:30 – 21:00, στον πολυχώρο «Γαλαξίας».

Η κλιματική κρίση επιβάλλει κατά προτεραιότητα τη λήψη άμεσων μέτρων με βάση έναν ολοκληρωμένο μακροχρόνιο σχεδιασμό που θα βάζει τα θεμέλια για μια δίκαιη μετάβαση προς κοινωνίες μηδενικών εκπομπών και αποβλήτων. Μια μετάβαση που προϋποθέτει την αλλαγή των προτύπων παραγωγής και κατανάλωσης αλλά και του τρόπου ζωής μας, ώστε έως το 2030 οι πόλεις μας να είναι «κλιματικά ουδέτερες και ανθεκτικές πόλεις».

Κατά την έναρξη της εκδήλωσης σύντομο χαιρετισμό θα απευθύνει ο Δήμαρχος Νέας Σμύρνης Γιώργος Κουτελάκης. Στο πάνελ θα συμμετέχουν οι: Dr Ρόιδω Μητούλα, Πολεοδόμος Χωροτάκτης ΕΜΠ, καθηγήτρια στο Χαροκόπειο Πανεπιστήμιο, Νίκος Χρυσόγελος, Αντιδήμαρχος Κλιματικής Διακυβέρνησης & Κοινωνικής Οικονομίας του Δήμου Αθηναίων. Μαργαρίτα Καραβασίλη, Αρχιτέκτων dplg, MSc Πολεοδόμος Χωροτάκτης, τ. Ειδική Γραμματέας Επιθεώρησης Περιβάλλοντος & Ενέργειας, Ειδική Σύμβουλος Περιβάλλοντος & Κυκλικής Οικονομίας στον Δήμο Ν. Σμύρνης. Εύη Τζανακάκη, Αρχιτέκτων – Μηχανικός, MSc Αρχιτέκτων Μηχανικός, ΚΑΠΕ, Σημείο Επαφής Συμφώνου Δημάρχων.

Την συζήτηση θα συντονίσει η Αντιδήμαρχος Περιβάλλοντος και Κλιματικής Αλλαγής Νόρας Γαλανοπούλου.
Παρεμβάσεις θα κάνουν οι Αντιδήμαρχοι Πρασίνου & Νεολαίας, Κωστής Αναγνωστόπουλος, και Παιδείας, Γιώργος Γουρναρόπουλος.

ΔΡΑΣΗ ΣΥΛΛΟΓΗΣ ΠΑΣΧΑΛΙΝΩΝ ΔΩΡΩΝ
2024-04-27 10:00 - 14:00
Ο Δήμαρχος Νέας Σμύρνης Γιώργος Κουτελάκης και ο Αντιδήμαρχος Κοινωνικής Οικονομίας και Αλληλεγγύης Νότης Γιατζίδης καλούν τους δημότες να συμμετάσχουν στην Δράση συλλογής πασχαλινών δώρων που συνδιοργανώνουν η Κοινωνική Υπηρεσία του Δήμου και το «Όλοι Μαζί Μπορούμε».Οι δημότες μπορούν να προσφέρουν πασχαλινά δώρα (λαμπάδες, παπούτσια, παιχνίδια κλπ σε άριστη κατάσταση) για τα παιδιά των οικονομικά ευπαθών οικογενειών του Δήμου.Η συγκεκριμένη δράση θα πραγματοποιείται καθημερνά από την Δευτέρα, 22 Απριλίου 2024 μέχρι και την Παρασκευή, 26 Απριλίου 2024 από τις 10:00 ως τις 14:00.Οι δημότες μπορούν να προσέρχονται με τις προσφορές τους σε όλες τις Υπηρεσίες της Δ/νσης Κοινωνικής Οικονομίας και Αλληλεγγύης και επίσης• Στο Κέντρο Κοινότητας Δήμου Νέας Σμύρνης, Λεωφ. Ελευθερίου Βενιζέλου 14 (ισόγειο)• Στα Δημοτικά Ιατρεία: Αρτάκης 76-78• Στο Κοινωνικό Παντοπωλείο: Αρτάκης 8• Στο 1ο ΚΕΠ Δήμου Νέας Σμύρνης: Πλ. Καρύλλου, Αγίας Φωτεινής• Στο 2ο ΚΕΠ Δήμου Νέας Σμύρνης: Αγχιάλου 33Η Δράση θα συνεχιστεί και το Σάββατο, 27 Απριλίου 2024 ώρα 10:00 – 14:00 στο Κέντρο Κοινότητας Δήμου Νέας Σμύρνης, Λεωφ. Ελευθερίου Βενιζέλου 14 (ισόγειο)Ας γίνουμε όλοι μια αλυσίδα αλληλεγγύης και προσφοράς στον συνάνθρωπο!

Παλεύοντας με τις μαύρες τους… από το άγχος και την απόγνωση στην αναζήτηση νοήματος
2024-04-25 19:00 - 21:00 | Ψηφιακό Μουσείο Νέας Σμύρνης, Ελευθερίου Βενιζέλου 87, Αθήνα, Νέα Σμύρνη, 17121, Ελλάδα
3η Συνάντηση του Κύκλου Σεμιναρίων Γονέων Εφήβων του Κέντρου Πρόληψης Εξαρτήσεων ”ΗΛΙΟΣ” στο Ψηφιακό Μουσείο της Νέας Σμύρνης (Ελ. Βενιζέλου 87).

Την Πέμπτη 25 Απριλίου 2024 & Ώρες 19:15 – 20:45 με θέμα: «Παλεύοντας με τις μαύρες τους… από το άγχος και την απόγνωση στην αναζήτηση νοήματος».

Στην τρίτη συνάντηση του σεμιναρίου θα επιχειρήσουμε να αναδείξουμε τις αιτίες ενός γενικευμένου αισθήματος δυσφορίας των εφήβων και των νέων σήμερα (που εκφράζεται με άγχος, καταθλιπτικότητα, ανία, απόγνωση κ.α.), οι οποίοι στην φάση αυτή της ανάπτυξης συχνά «παλεύουν με τις μαύρες τους» στην προσπάθεια τους να αποδώσουν νόημα στο βίωμα τους και να αισθάνονται αληθινοί, ελλείψει πλέον σταθερών σημείων αναφοράς και ταύτισης.

Είσοδος Ελεύθερη!!!

Εισηγητής: Κωνσταντίνου Ευάγγελος, Κοινωνικός Ψυχολόγος (MSc), Ψυχαναλυτικός Ψυχοθεραπευτής, Επιστημονικός Υπεύθυνος Κέντρου Πρόληψης ”ΗΛΙΟΣ”

ΤΟ BAZAAR ΤΩΝ ΚΑΠΗ ΝΕΑΣ ΣΜΥΡΝΗΣ
2024-04-23 10:00 - 14:00 | Γαλαξίας – Δημοτικός Πολυχώρος Πολιτισμού Νέας Σμύρνης, 2ας Μαΐου 16, Νέα Σμύρνη, 171 21, Greece
Την Τρίτη 23 Απριλίου ώρα 10:00-14:00 διοργανώνεται το Πασχαλινό Bazaar των μελών όλων των ΚΑΠΗ της Νέας Σμύρνης που συμμετέχουν στις ομάδες χειροτεχνίας, στον Δημοτικό Πολυχώρο «Γαλαξίας».
Λαμπάδες, χειροποίητες, κατασκευές, δωράκια για μικρούς και μεγάλους όλα είναι φτιαγμένα, με φαντασία, αγάπη και μεράκι από τους χειροτέχνες της πόλης μας που καλούν τους δημότες να στηρίξουν το έργο τους.

Σας περιμένουμε!

ΗΜΕΡΙΔΑ ΓΙΑ ΤΗΝ ΚΡΙΣΗ ΣΤΗ ΣΧΟΛΙΚΗ ΚΟΙΝΟΤΗΤΑ
2024-04-22 18:30 - 20:30
Ημερίδα για τις «Διαστάσεις της κρίσης στην σχολική κοινότητα διοργανώνει η Τοπική Ομάδα Προαγωγής Ψυχικής Υγείας Δήμου Νέα Σμύρνης την Δευτέρα 22 Απριλίου 2024.
Εισηγήσεις για το θέμα θα πραγματοποιήσουν ο Ευάγγελος Κωνσταντίνου, Κοινωνικός Ψυχολόγος (MSc), Ψυχοθεραπευτής και Επιστημονικός υπεύθυνος του Κέντρου Πρόληψης «Ήλιος», η Μαρίνα Κωνσταντινίδου, Ψυχολόγος, Υπεύθυνη Γραφείου Υποστήριξης Οικογένειας Δήμου Νέας Σμύρνης, η Γεωργία Μπουλμέτη, Σύμβουλος Εκπαίδευσης ΠΕ30 Κοινωνικών Λειτουργών, η Ελένη Ρηγούτσου, Κλινική Ψυχολόγος, και η Χιονάτη Συλιανού, Κοινωνική Λειτουργός, Προϊστάμενη Κοινωνικής Υπηρεσίας Δήμου Νέας Σμύρνης.
Συντονίζει ο Αντώνης Κατασμάγκος, Ψυχολόγος – Ψυχοθεραπευτής.

Η ημερίδα θα πραγματοποιηθεί στο Αμφιθέατρο ΕΠΑΛ Νέας Σμύρνης, Κύπρου 21

EVANGELIKI SCHOOL FESTIVAL: ΤΟ ΜΑΘΗΤΙΚΟ ΜΟΥΣΙΚΟ ΓΕΓΟΝΟΣ ΤΗΣ ΠΟΛΗΣ!
2024-04-20 18:00 - 21:00
Τα 20 χρόνια του γιορτάζει φέτος το EVANGELIKI SCHOOL FESTIVAL, μαθητικό μουσικό γεγονός της Νέας Σμύρνης και δίνει ραντεβού με τους φίλους του το Σάββατο 20 Απριλίου για μια αξέχαστη συναυλία.
Η συναυλία ξεκινά στις 18.00 στον προαύλιο χώρο του ΓΕΛ Ευαγγελικής Σχολής Σμύρνης με την συμμετοχή 14 συγκροτημάτων από όλη την Αττική, 6 ώρες μουσικής και πολλές εκπλήξεις.
Στην σκηνή του φετινού ESF θα ανέβουν κατά αλφαβητική σειρά τα συγκροτήματα: Afasia, Busted, Codasicks, Dead Soul, Fata Morgana, High Frequency, Left the Cage, Middle Earth, Near Fields, Nefos, Off Section, On Our Way Home, Red Wire, Τέχνη Χρω.
Μέσω των διαχρονικών slogan “feel the wave” και “πες το και στον δίπλα” η Επιτροπή Διοργάνωσης του ESF2024 καλεί όλους τους δημότες να διαδώσουν το μήνυμα του φετινού μαθητικού φεστιβάλ.
To ESF συνδιοργανώνεται από τους μαθητές και το 15μελές Μαθητικό Σύμβούλιο, τον Σύλλογο Γονέων & Κηδεμόνων και τον Σύνδεσμο Αποφοίτων του Προτύπου ΓΕΛ Ευαγγελικής Σχολής Σμύρνης, με την υποστήριξη του Δήμου Νέας Σμύρνης.
Η διοργάνωση είχε διακοπεί για τρία χρόνια λόγω Covid 19, αλλά επανήλθε πέρυσι με τεράστια επιτυχία.

ΕΚΔΗΛΩΣΗ ΓΙΑ ΣΠΟΥΔΕΣ - ΕΠΑΓΓΕΛΜΑΤΙΚΟ ΠΡΟΣΑΝΑΤΟΛΙΣΜΟ ΣΤΟΝ ΓΑΛΑΞΙΑ
2024-04-15 18:30 - 20:30 | Γαλαξίας – Δημοτικός Πολυχώρος Πολιτισμού Νέας Σμύρνης, 2ας Μαΐου 16, Νέα Σμύρνη, 171 21, Greece
“Πώς να επιλέξω σωστά σπουδές και επάγγελμα – Σύστημα Πανελλαδικών Εξετάσεων» είναι το θέμα της 3ης θεματικής κύκλου Σεμιναρίων που διοργανώνεται την Δευτέρα 15 Απριλίου, ώρα 18:30 στον πολυχώρο «Γαλαξίας» (Κεντρική Πλατεία).
Ο εισηγητής Τσαούσης, Επίκουρος Καθηγητής Ψυχομετρίας, Τμήμα Ψυχολογίας του ΕΚΠΑ, θα αναπτύξει το θέμα «Ψυχομετρικά εργαλεία και Επαγγελματικός Προσανατολισμός: Ένα συνεργατικό ταξίδι για γονείς και παιδιά».
Ο Ν. Δεμερτζής, Διευθυντής του 5ου Γενικού Λυκείου Νέας Σμύρνης, Σύμβουλος Σταδιοδρομίας, θα μιλήσει για την επιλογή σπουδών και επαγγέλματος και το σύστημα των Πανελλαδικών Εξετάσεων.

Η διοργάνωση γίνεται από κοινού με το 5ο Γενικό Λύκειο και τον Δήμο Νέας Σμύρνης
